Komisjoni otsus,

6. september 2000,

nõukogu direktiivi 89/106/EMÜ rakendamise kohta seoses katusekatete vastupidavusega välisele tulele

(teatavaks tehtud numbri K(2000) 2266 all)

(EMPs kohaldatav tekst)

(2000/553/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1988. aasta direktiivi 89/106/EMÜ ehitustooteid käsitlevate liikmesriikide õigus- ja haldusnormide ühtlustamise kohta, [1] mida on muudetud direktiiviga 93/68/EMÜ, [2] eriti selle artikleid 13 ja 20,

ning arvestades järgmist:

(1) Direktiivi 89/106/EMÜ kohaselt peavad liikmesriigid tagama, et nende territooriumil asuvad hooned ja rajatised projekteeritakse ja ehitatakse viisil, mis ei ohusta inimesi, koduloomi ega vara ja vastavad kõikidele teistele üldise heaolu olulistele nõuetele.

(2) Seega vastutavad liikmesriigid katusesüsteemide projekteerimist ja ehitamist käsitlevate sätete täitmise eest.

(3) Direktiivi 89/106/EMÜ [3] tõlgendusdokumente käsitlevas komisjoni teatises on tõlgendusdokumendi nr 2 lõikes 2.2 loetletud rida omavahel seotud olulise nõude "Tuleohutus" täitmiseks vajalikke meetmeid, mis üheskoos annavad panuse tuleohutusstrateegia määratlemisse, mida võib liikmesriikides välja arendada eri viisidel.

(4) Tõlgendusdokumendi nr 2 lõikes 4.3.1.2.2 on määratletud nõuded välise tulega kokku puutuda võivate katuste ehitustoodetele.

(5) Komisjoni otsustes 98/436/EÜ, [4] 98/599/EÜ, [5] 98/600/EÜ, [6] 1999/90/EÜ, [7] 2000/245/EÜ [8] ja 2000/553/EÜ ehitustoodete vastavustõendamismenetluse kohta nende katusekatete nõuetele vastavuse tõendamisel, mis võivad kokku puutuda välise tuleallikaga, on sätestatud, et teatavaid tooteid/materjale võidakse karakteristiku "vastupidavus välisele tulele" puhul lugeda nõuetele vastavaks ilma katsetamiseta.

(6) Paljude katusekattetoodete või -materjalide vastupidavus välisele tulele on nii hästi välja selgitatud ja liikmesriikide tuleohutust reguleerivate õigusaktide väljatöötajatele nii hästi teada, et nad ei nõua kõnealuse karakteristiku katsetamist.

(7) Käesolevas otsuses ettenähtud meetmed on kooskõlas alalise ehituskomitee arvamusega,

ON VASTU VÕTNUD KÄESOLEVA OTSUSE:

Artikkel 1

Lisas on loetletud need katusekattetooted ja/või -materjalid, mida võib lugeda toimivuskarakteristiku "vastupidavus välisele tulele" kõikidele nõuetele vastavaiks ilma katsetamiseta seni, kui liikmesriikide mis tahes õigusaktid katusekatete projekteerimise ja ehitamise kohta on täidetud.

Artikkel 2

Käesolev otsus on adresseeritud liikmesriikidele.

Brüssel, 6. september 2000

Komisjoni nimel

komisjoni liige

Erkki Liikanen

[1] EÜT L 40, 11.2.1989, lk 12.

[2] EÜT L 220, 30.8.1993, lk 1.

[3] EÜT C 62, 28.2.1994, lk 1.

[4] EÜT L 194, 10.7.1998, lk 30.

[5] EÜT L 287, 24.10.1998, lk 30.

[6] EÜT L 287, 24.10.1998, lk 35.

[7] EÜT L 29, 3.2.1999, lk 38.

[8] EÜT L 77, 28.3.2000, lk 13.

--------------------------------------------------

LISA

Üldtingimused

Mõistet "katusekate" kasutatakse toote kohta, mis moodustab katusesüsteemi kõige pealmise kihi.

Käesolevad sätted käsitlevad katusekatete toimivust väljastpoolt lähtuva tule korral (toimivuskarakteristik, mida harilikult nimetatakse "vastupidavuseks välisele tulele").

Katusekatete välisele tulele vastupidavusega seotud kriteeriumid, millele järgmises tabelis esitatud tooted/materjalid võivad katusesüsteemi nõuetekohase projekteerimise ja ehitamise korral eeldatavasti ilma katsetamiseta vastata, on järgmised: tule läbitungimine, tule levimine katuse välispinnal, tule levimine katusesüsteemis ning põlevate tilkade või osakeste tekkimine.

Tabelis osutatud katusekattetooted/materjalid vastavad asjakohasele tehnilisele kirjeldusele (ühtlustatud Euroopa standard või Euroopa tehniline tunnustus).

Loetletud katusekattetooteid/materjale tuleb kasutada kooskõlas katusesüsteemide projekteerimist ja ehitamist käsitlevate siseriiklike sätetega, eriti seoses naaberkihtide ning muude katusesüsteemis kasutatavate toodete koostise ja toimivusega tuletundlikkuse suhtes. Liikmesriigid võivad nõuda nõuetele vastavuse tõendamist katsetega, kui neid tooteid/materjale kasutatakse viisil, mis ei ole kõnealuste siseriiklike sätetega ette nähtud. [1]

Tabelis sätestatud konkreetsed tingimused ei takista liikmesriike lubamast asjaomaste toodete/materjalide turustamist ja katsetamiseta kasutamist vähem rangetel tingimustel.

Tähised

PCS: ülemine kütteväärtus

TABEL

Katusekattetooted (ja/või -materjalid), mille kohta loetakse katsetamiseta, et need vastavad kõikidele toimivuskarakteristiku "vastupidavus välisele tulele" nõuetele, kui need tooted (ja/või -materjalid) vastavad liikmesriikide mis tahes asjakohastele õigus aktidele katusesüsteemide projekteerimise ja ehitamise kohta

Katusekattetoode või -materjal | Eritingimused |

Katusekattekivid: kiltkivist, muust looduskivist | Vastavad komisjoni otsuse 96/603/EÜ sätetele |

Katusekivid: kivist, betoonist, savist või keraamilised katusekivid või terasest katuseplaadid | Vastavad komisjoni otsuse 96/603/EÜ sätetele Igasugused välised pindkatted peavad olema anorgaanilised või ülemise kütteväärtusega (PCS) ≤ 4,0 MJ/m2 või massiga ≤ 200 g/m2 |

Kiudtsement: Siledad ja profileeritud plaadidPlaadid | Vastavad komisjoni otsuse 96/603/EÜ sätetele või on ülemise kütteväärtusega (PCS) ≤ 3,0 MJ/kg |

Profiilmetallplekk: alumiiniumist, alumiiniumisulamist, vasest, vasesulamist, tsingist, tsingisulamist, pinnakatteta terasest, roostevabast terasest, tsingitud terasest, pinnakattega terasest, emailitud terasest | Paksus ≥ 0,4 mm Igasugused välised pindkatted peavad olema anorgaanilised või ülemise kütteväärtusega (PCS) ≤ 4,0 MJ/m2 või massiga ≤ 200 g/m2 |

Sile metallplekk: alumiiniumist, alumiiniumisulamist, vasest, vasesulamist, tsingist, tsingisulamist, pinnakatteta terasest, roostevabast terasest, tsingitud terasest, pinnakattega terasest, emailitud terasest | Paksus ≥ 0,4 mm Igasugused välised pindkatted peavad olema anorgaanilised või ülemise kütteväärtusega (PCS) ≤ 4,0 MJ/m2 või massiga ≤ 200 g/m2 |

Tooted, mis on harilikult täiesti kinni kaetud (paremal loetletud anorgaaniliste kattematerjalidega) | Lahtine kruusakiht paksusega vähemalt 50 mm või massiga ≥ 80 kg/m2 (kruusatera miinimumsuurus 4 mm, maksimumsuurus 32 mm) Liiv/tsementkate paksusega vähemalt 30 mm. Tehiskivist või mineraalkiudplaadid paksusega vähemalt 40 mm. |

[1] Nii näiteks on teada, et mõned liikmesriigid nõuavad teatava paksusega mittesüttivast materjalist aluskihi paigaldamist pleki alla vältimaks pleki vahetut kokkupuudet kandetarindiga. Kui nendes riikides soovitakse järgmises tabelis loetletud plekke kasutada muud tüüpi aluskihtidega, tuleb neid katsetada, et tõendada nende vastavust katusesüsteemide projekteerimist ja ehitamist käsitlevatele siseriiklikele sätetele.

--------------------------------------------------